যোগাযোগ ব্যবস্থা উন্নতির ফলে বর্তমানে দেশের বিভিন্ন জায়গা হতে যাদুকাটা নদীর সৌন্দর্য অবলোকন করার জন্য পর্যটকরা ভীর করছে। সুনামগঞ্জ জেলার তাহিরপুর উপজেলার উপর দিয়ে যাদুকাটা নদী প্রবাহিত। মেঘালয় পাহাড়ের মাঝখান দিয়ে এঁকে বেঁকে ছবির মত সুন্দর পাহাড়ী এ নদীটি ভারত হয়ে সুনামগঞ্জে প্রবেশ করেছে। এ নদীতে বারকি নৌকা ধরে পাথর সংগ্রহের দৃশ্য অবলোকন করা যায়। পাশাপাশি নদী তটে দাঁড়িয়ে দূর মেঘালয় পাহাড়, পাহাড়ের উপর কাশফুলের মত ভাসমান সাদা সাদা মেঘ, বর্ষায় নেমে আসা ছোট বড় অনেকগুলো ঝর্ণা দেখা যায়, যা পর্যটকদের নিমেষেই এক স্বপ্নের রাজ্য নিয়ে যায়। বর্তমানে যাদুকাটা নদীর উপর নিয়ে দেশের দর্শনীয় সেতু স্থাপনের জন্য ইতিমধ্যে দরপত্র প্রক্রিয়া সম্পন্ন শেষ হয়েছে। উক্ত সেতুর কাজ সম্পন্ন হলে পর্যটকদের সংখ্যা অনেকগুণ বৃদ্ধি পাবে বলে আশা করা যায়।